L'Ajuntament de Sagunt presenta el seu Portal de Transparència
17 de desembre 2015

​ ![](/media/oeearyq1/54-presentacionportal_cuerpoo.jpg) 

El regidor de Règim Interior i Transparencia, Sergio Moreno, ha presentat el nou Portal de Transparència de l'Ajuntament de Sagunt, que comença a funcionar hui i que s'anirà millorant i dotant de contingut.

Sergio Moreno ha explicat que l'objectiu del portal és **“facilitar l'accés a tots els ciutadans a la informació que siga d'interès general, per garantir la transparència de l'activitat de l'administració local, tractant d'aconseguir una administració propera i oferir informació actualitzada”.**

Aquest Portal de Transparència compta amb tres seccions fonamentals: institucional, normativa i econòmica. En l'apartat “institucional” es podran consultar, entre altres coses, les agendes dels càrrecs públics així com els béns materials, les retribucions, els regals que reben o els diners gastats en viatges. En l'apartat “normativa” s'ofereix informació sobre textos normatius en fase de projecte, textos normatius aprovats l'any en curs, normativa sobre urbanisme i medi ambient, i una altra informació vigent que supose una interpretació del Dret o tinguen efectes jurídics enfront de tercers. Finalment, en l'apartat “econòmica” es poden consultar, entre altres coses, les subvencions concedides, els pressupostos de l'ajuntament i informes de fiscalització.  
  
Des de la delegació de Transparència s'han mostrat molt satisfets amb la creació d'aquest portal, ja que segons ha explicat el seu delegat **“és fonamental per al correcte funcionament de l'ajuntament, contribueix a un major control i coneixement per part del ciutadà de la gestió de les administracions públiques, millora el rendiment dels serveis públics i és en definitiva, un element important de participació i qualitat democràtica”.**

Aquest Portal és fruit de l'adhesió al marc de col·laboració entre el Ministeri d'Hisenda i Administracions Publiques i la Federació Espanyola de Municipis i Províncies per a complir de la Llei 19/2013 de transparència, accés a la informació pública i bon govern, que es va aprovar en la Junta de Govern Local el dia 4 de setembre. L'objectiu, segons ha explicat el delegat, és complir amb la Llei 2/2015 de la Generalitat Valenciana, que és més ambiciosa i no és d'obligat compliment a les administracions locals.

La plataforma que gestiona aquest portal l'ofereix l'Estat i és gratuïta, la qual cosa suposa l'aprofitament de la infraestructura física, lògica i de comunicació, així com un estalvi en costos i esforços.

El Portal de Transparència es pot consultar en aquest link: [https://sagunt.transparencialocal.gob.es](https://sagunt.transparencialocal.gob.es/) encara que també hi haurà un enllaç per a accedir a ell des de la pàgina web de l'ajuntament.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-el-seu-portal-de-transparencia/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-el-seu-portal-de-transparencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-el-seu-portal-de-transparencia/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-el-seu-portal-de-transparencia/)